Tuinwerk is Terapeuties - Jou Gesin | Solidariteit WêreldJou Gesin | Solidariteit Wêreld
Tuis › Artikels › Tuinwerk is Terapeuties
Met die grendeltyd en verdere beperkinge het jy dalk vir die eerste maal in 'n lang tyd werklik tyd gekry om aan jou tuin te bestee en dit geniet, of miskien kyk jy nou na jou tuin en sien die potensiaal vir voedselsekerheid of net 'n gesonder dieet, of jy wil vir jouself net 'n lusoord skep, al is dit op jou balkon. Die nuwe normaal is om jou omgewing te vergroen en om jou eie gesonde groente en kruie te kweek. Hoe ook al, jou tuin is 'n gesonde plek om in te wees; verruil die gimnasium en die spreekkamer gerus vir jou tuin.
Tuinwerk het oneindige voordele, beide fisies en geestelik, om nie te praat van die ekonomiese en gesondheidsvoordele om vars, organiese groente, kruie en selfs vrugte uit jou tuin te kry nie. Jy mag dalk dink jy het nie die spasie om groente te kweek nie, maar 'n internet soektog en 'n besoek aan jou kwekery kan jy genoeg idees gee om kleinskaals en kreatief groente te kweek, soos byvoorbeeld om ou buitebande te gebruik om aartappels in te kweek.
Afgesien dat jy gesonder aan jou eie groente sal eet, is tuinwerk net so goed soos 'n oefensessie. Onlangse navorsing in Stockholm het bevind dat gereelde tuinwerk hart- en bloedvatverwante siektes met 30% verminder vir persone bo 60. Tuinwerk verg spierwerk, uithouvermoë, behendigheid, probleemoplossing, kreatiewe denke, sensoriese bewustheid en is op die ou einde 'n genotvolle aërobiese oefening. Saam met jou fisiese oefening verlaag jou stresvlakke ook. 'n Verdere navorsing oor 16 jaar toon ook dat tuinmaak breingesondheid bevorder en dat gereelde tuinwerk die risiko van Alzheimersiekte en demensie met 36% verminder omdat die aktiwiteit gemoedsbevorderend is en dit 'n genotvolle aktiwiteit is. Tuinwerk is 'n teenmiddel teen leefstyl siektes– hartsiektes, diabetes, vetsug, en sosiale en geestelik stresverwante siektes.
Betrek jou kinders en ander gesinslede by tuinmaakaktiwiteite; sodoende leer hulle ook waardevolle lewenslesse en verskaf jy geestelike riglyne. Afgesien van die voordele van fisiese oefening, verminder hul stresvlakke ook juis omdat hulle in 'n groen omgewing is. Die kleur groen het 'n impak op die psige omdat dit 'n helende kleur is. Daar is bevind dat pasiënte na prosedures beter herstel in 'n groen omgewing, daarom is dit nie ongewoon dat hospitaalsale -en gange groen en nie rooi geverf is nie.
Tuinbou leer jou ook aanvaarding. Ons stres word veroorsaak deurdat ons probeer beheer uitoefen oor alle situasies, maar jou tuin leer jou dat, nieteenstaande al die voorsorg wat jy neem, die natuur sy eie gang gaan en dat jou tuin in groter hande is. Jy leer ook dat die onvoorsiene ook gebeur, soos plae, wind en weer en koue, maar dat terugslae 'n geleentheid is om daaruit te leer, byvoorbeeld dat 'n spesifieke kol ongeskik is vir sonplante maar jou elders oorvloedig sal beloon.
'n Tuin leer jou kind ook die waarde van uitreiking, versorging en verantwoordelikheid, veral as daar nie 'n troeteldier is nie. En wat is lekkerder as wanneer 'n vreemdeling jou komplimenteer op jou mooi tuin of met die spogblomme op jou lessenaar? Dieselfde geld vir seisoene en grond; jou kind leer daar is wissellende seisoene met spesifieke eienskappe.
Hoe begin jy? Indien jy reeds 'n tuin het, voed en versorg soos nodig; jy sal mildelik beloon word. Daar is verskeie riglyne en tuinbougidse om jou te help om jou kleintuin of pottetuin te begin. Die basiese beginsel bly: begin klein, fokus op gesonde grond en voeding, kweek waarvan jy hou of hou om na te kyk, weet of jou plante van son of skadu hou, versorg hulle daagliks en wees geduldig – hulle sal jou beloon.